കുട്ടികള്ക്ക് കളിക്കാം, വരയ്ക്കാം...ശിശു സൗഹൃദ കേന്ദ്രമൊരുക്കി പോലീസ് സ്റ്റേഷന് കൊടുങ്ങല്ലൂര്: പോലീസ് സ്റ്റേഷനില് പരാതിക്കാര്ക്കൊപ്പമെത്തുന്ന കുട്ടികള്ക്ക് ഇനി മുതല് പടം വരയ്ക്കാനും കളിക്കാനും സാഹചര്യമൊരുക്കി കൊടുങ്ങല്ലൂര് സ്റ്റേഷന്. ശിശു സൗഹൃദ പൊലീസ് കേന്ദ്രത്തിന്റെ ഉദ്ഘാടനം മുഖ്യമന്ത്രി പിണറായി വിജയന് ഓണ്ലൈനായി നിര്വഹിച്ചു. വി. ആര്. സുനില്കുമാര് എംഎല്എ ശിലാഫലകം അനാച്ഛാദനം ചെയ്തു. 400 ചതുരശ്ര അടി വിസ്തീര്ണത്തില് നിര്മിച്ച ശിശു സൗഹൃദ കേന്ദ്രത്തില് കുട്ടികള്ക്കായുള്ള തൊട്ടില്, കട്ടില്, ഇരിപ്പിട സൗകര്യം, ലൈബ്രറി, കളിയുപകരണങ്ങള്, കുടിവെള്ള സംവിധാനം, ശുചിമുറി എന്നിവയും സജ്ജീകരിച്ചിട്ടുണ്ട്. വിവിധ ആവശ്യങ്ങള്ക്കായി മാതാപിതാക്കള്ക്കൊപ്പം സ്റ്റേഷനില് എത്തുന്ന കുട്ടികള്ക്കു ഭയരഹിതരായി സമയം ചെലവഴിക്കാന് ഈ സംവിധാനം ഉപകരിക്കും. പുസ്തകങ്ങള്ക്കൊപ്പം ചിത്രം വരയ്ക്കാനുള്ള സൗകര്യങ്ങളും ഇവിടെ ഒരുക്കിയിട്ടുണ്ട്. നിയമവുമായി സംഘര്ഷത്തിലേര്പ്പെടുന്ന കുട്ടികളെയും മറ്റു പല കാരണങ്ങളാല് രക്ഷിതാക്കള്ക്കൊപ്പം സ്റ്റേഷനുകളില് എത്തപ്പെടുന്ന കുട്ടികളെയും മാനസിക പിരിമുറുക്കമില്ലാതെ സ്വീകരിക്കുന്നതിനും അവരുടെ പ്രശ്നങ്ങള് മനസിലാക്കി സംവദിക്കാനും അവസരമൊരുക്കുകയാണ് ഇതിന്റെ ലക്ഷ്യം. കുട്ടികളുമായി ബസപ്പെട്ട ഏതു വിഷയങ്ങള്ക്കും ശിശു സൗഹൃദ സ്റ്റേഷനില് നിന്നു വേഗത്തില് പരിഹാരം ലഭിക്കും. സ്റ്റേഷനിലെത്തുന്ന കുട്ടികളുമായി സംവദിക്കാന് എസ് ഐ, വനിതാ പൊലീസ് എന്നിങ്ങനെ രണ്ട് ഉദ്യോഗസ്ഥരെയും നിയമിച്ചിട്ടുണ്ട്. വിദ്യാര്ഥികള്ക്കും രക്ഷിതാക്കള്ക്കും പൊതുജനങ്ങള്ക്കും സ്റ്റേഷന് സന്ദര്ശിക്കാനും സമയം ചെലവഴിക്കാനും കഴിയും. സംസ്ഥാനത്ത് ഇത്തരത്തില് 20 പൊലീസ് സ്റ്റേഷനുകളാണു മുഖ്യമന്ത്രി ഇന്നലെ ഉദ്ഘാടനം ചെയ്തത്. എസ്എച്ച്ഒ കെ. ബ്രിജുകുമാര് അധ്യക്ഷത വഹിച്ച ചടങ്ങില് ഡിവൈഎസ് പി സലീഷ് എന്. ശങ്കരന് മുഖ്യപ്രഭാഷണം നടത്തി. കൊടുങ്ങല്ലൂര് നഗരസഭ വൈസ് ചെയര്മാന് കെ.ആര്. ജൈത്രന്, വാര്ഡ് കൗണ്സിലര് സി.എസ്. സുമേഷ്, എസ് ഐ കെ.എസ്. സൂരജ്, അഡീഷണല് എസ്ഐ ബിജു എന് പി, സ്റ്റുഡന്റ് പൊലീസ് കേഡറ്റ് അംഗങ്ങള് എന്നിവര് പങ്കെടുത്തു.